**«ТАСДИҚ ШУД»**

**Аз тарафи Муассиси ягонаи**

**(иштирокчии ягонаи)**

**ҶДММ «Брокери биржавӣ»**

**Қарор №2 аз 27 майи с. 2025**

**тартиби кушодани иттилоот**

**ДАР ФАЪОЛИЯТИ ҶДММ “БРОКЕРИ БИРЖАВӢ”**

**ва муштариёни он**

1. Тартиби кушодани иттилоот дар ҶДММ “Брокери биржавӣ” (минъбад “Ҷамъият”) дар асоси талаботи Қонуни Ҷумҳурии Тоҷикистон “Дар бораи бозори коғазҳои қиматнок”, Қонуни Ҷумҳурии Тоҷикитсон “Дар бораи низоми иҷозатдиҳӣ” ва талаботи Низомнома дар бораи хусусиятҳои иҷозатномадиҳӣ ба баъзе намудҳои фаъолият қабул ва тасдиқ карда шудааст.

2. Зери мафҳуми кушодани иттилоот таъмини дастрасии он ба ҳамаи шахсони ба ин ҳавасманд, новобаста ба мақсадҳои гирифтани иттилооти мазкур мутобиқи расмиёте, ки дарёфт кардан ва гирифтани онро кафолат медиҳад, фаҳмида мешавад.

3. Иттилооти дастраси ҳама дар бозори коғазҳои қиматнок иттилоте эътироф карда мешавад, ки  барои дастрасии он имтиёзҳоро талаб намекунад ё он бояд мувофиқи Қонуни Ҷумҳурии Тоҷикистон “Дар бораи бозори коғазҳои қиматнок” ошкор карда шавад.

4. Ҷамъият иттилоотро дар шакли ҳисоботи солона, ки дар таркиби он ҳисоботи молиявии Ҷамият барои як сол ва дигар иттилооти пешбининамудаи санадҳои меъёрии ҳуқуқии мақоми ваколатдори давлатӣ оид ба танзими бозори коғазҳои қиматнок шомил мебошанд, ошкор месозад.

5. Ҳисоботи молиявие, ки ба таркиби ҳисоботи солона шомил мебошад, бояд мутобиқи санадҳои қонунгузории Ҷумҳурии Тоҷикистон тайёр карда шавад.

6. Ҳисоботи солона бояд инҳоро дар бар гирад:

- ҳисоботи солонаи молиявии Ҷамъият ва хулосаи аудитор нисбат ба он;

- иттилоот дар бораи ҳамаи коғазҳои қиматноки дар давоми соли ҳисоботӣ баровардаи Ҷамият;

- маълумот дар бораи миқдори умумии иштирокчиёни Ҷамият;

- рӯйхати ҳамаи соҳибони бастаҳои назоратии саҳмияҳо ва ҳиссаи онҳо дар Ҷамият;

- маълумот дар бораи ҳар як шахси мансабдори Ҷамият;

- тавсифи кӯтоҳи таҷрибаи идоракунии корпоративии Ҷамият;

- маълумоти дигари пешбининамудаи санадҳои меъёрии ҳуқуқӣ, ки мутобиқи Қонуни Ҷумҳурии Тоҷикистон “Дар бораи бозори коғазҳои қиматнок” қабул шудаанд.

7. Ҳисоботи солона на дертар аз навад рӯзи тақвимии пас аз санаи баитмомрасии соли ҳисоботӣ таҳия мегардад.

8. Ифодаи кӯтоҳи ҳисоботи солона, аз ҷумла ҳисоботи молиявӣ бо тартиб ва дар мӯҳлати муқаррарнамудаи санадҳои меъёрии ҳуқуқии мақоми ваколатдори давлатӣ оид ба танзими бозори коғазҳои қиматнок дар воситаҳои чопӣ ё электронии ахбори омма чоп карда мешавад.

9. Нусхаи ҳисоботи солона бояд барои шиносшавӣ ба ҳамаи шахсони манфиатдор, ки ба онҳо нусхаи ҳисобот бо пардохти маблағе, ки аз хароҷот барои тайёр кардани он зиёд нест, метавонад дастрас бошад.

10. Ҷамият бояд ба биржаи фондие, ки листинги коғазҳои қиматноки онро анҷом додааст, нусхаи ҳисоботи солонаро на дертар аз сӣ рӯзи тақвимӣ пас аз тасдиқ гардидани ҳисоботи солона аз ҷониби мақоми ваколатдори Ҷамият пешниҳод намояд.

11. Ҳисоботи солона ва иттилоот дар бораи ошкорсозии он ба мақоми ваколатдори давлатӣ оид ба танзими бозори коғазҳои қиматнок на дертар аз чил рӯзи тақвимӣ аз санаи тасдиқи ҳисоботи солона аз тарафи мақоми ваколатдори Ҷамият пешниҳод карда мешавад.

12. Мақоми ваколатдори давлатӣ оид ба танзими бозори коғазҳои қиматнок ҳуқуқ дорад ҳисоботи солонаи Ҷамиятро нашр кунад ё бо тарзи дигар дастрасии онро ба доираи васеи шахсон таъмин намояд.

13. Ҷамъият ва Ҷамияте, ки ҷамъияти саҳомии кушода мебошад ва ба Ҷамъият шартнома бастааст, вазифадор аст маълумотро дар бораи далелҳои муҳим (ҳодисаҳо, амалиёт), ки ба фаъолияти молиявию хоҷагии он таъсир мерасонанд, ошкор созад.

14. Ба далелҳои муҳим ҳодисае (далеле), ки ба фаъолияти молиявию хоҷагии Ҷамият ва ё ба нархи коғазҳои қиматнок метавонад таъсир расонад, мансуб мебошад, аз ҷумла:

- тағйирот дар рӯйхати шахсони ба мақоми идоракунии Ҷамият шомилбуда;

- тағйирот дар андозаи иштироки шахсони ба мақоми интихобии идоракунии Ҷамият дохилбуда, дар сармояи Ҷамият, инчунин ҷамъиятҳои фаръӣ ва вобастаи он;

- тағйирот дар рӯйхати соҳибони панҷ ва зиёда аз он фоизи коғазҳои қиматнок (ҳиссаҳо), инчунин дар бораи тағйироти ҳиссаҳои соҳибони панҷ фоиз  ва ё зиёда аз он коғазҳои қиматнок (ҳиссаҳо) доранд;

- тағйирот дар рӯйхати шахсони ҳуқуқие, ки дар он Ҷамият соҳиби бист ва зиёда аз он  фоизи сармояи оинномавӣ мебошад;

- дар феҳристи Ҷамият пайдо шудани шахсе, ки соҳиби беш аз панҷ фоизи саҳмияҳои овоздиҳанда (ҳиссаҳо) мебошад;

- далелҳое, ки боиси якбора беш аз даҳ фоиз зиёдшавӣ ё камшавии арзиши дороиҳои Ҷамият гардидаанд;

- далелҳое, ки боиси якбора беш аз даҳ фоиз зиёд шудани даромади соф ва зарари софи Ҷамият гардидаанд;

- далелҳо дар бораи аҳдҳои якдафъаинаи Ҷамият, ки андозаи онҳо ё арзиши молу мулк аз рӯи онҳо даҳ фоиз ва зиёда аз он дороиҳои Ҷамиятро дар санаи бастани аҳд ташкил медиҳад;

- азнавташкилдиҳии Ҷамият, ҷамъиятҳои фаръӣ ва вобастаи он;

-даромадҳои ҳисобкардашуда ва ё пардохтшаванда (пардохтшуда) аз рӯи коғазҳои қиматноки Ҷамият;

- қарорҳои маҷлиси умумӣ;

- пардохти коғазҳои қиматноки Ҷамият;

- ҳодисаҳои (далелҳои) дигар, ки бо санадҳои меъёрии ҳуқуқии мақоми ваколатдори давлатӣ оид ба танзими бозори коғазҳои қиматнок пешбинӣ шудаанд.

15. Ҷамъият на дертар аз панҷ рӯзи корӣ аз лаҳзаи фарорасии далели муҳим вазифадор аст:

- дар бораи далелҳои муҳим дар воситаҳои ахбори омма маълумот нашр намояд;

- дар бораи далелҳои муҳим ба биржаи фондӣ маълумот пешниҳод намояд, агар коғазҳои қиматноки Ҷамияти мазкур дар биржаи фондӣ нархгузорӣ (котировка) карда шаванд.

16. Ҷамъият на дертар аз се рӯзи корӣ аз санаи ошкор намудани иттилоот дар бораи далелҳои муҳим бо тартиби муқаррарнамудаи моддаи мазкур вазифадор аст дар бораи далелҳои муҳим ва ошкор намудани онҳо ба мақоми ваколатдори давлатӣ оид ба танзими бозори коғазҳои қиматнок маълумот фиристонад.

17. Биржаи фондӣ вазифадор аст на дертар аз се рӯзи корӣ аз лаҳзаи гирифтани иттилоот дар бораи далелҳои муҳим ба иштирокчиёни савдои худ дар бораи далелҳои муҳим маълумот диҳад. Иштирокчии савдо дар мӯҳлати се рӯзи корӣ аз лаҳзаи гирифтани иттилоот вазифадор аст мизоҷони худро бо иттилоот дар бораи далелҳои муҳим, ки ба ӯ пешниҳод гардида буданд, шинос намояд.

18. Мақоми ваколатдори давлатӣ оид ба танзими бозори коғазҳои қиматнок ҳуқуқ дорад иттилооти Ҷамиятҳоро дар бораи далелҳои муҳим нашр намояд ё дастрасии онҳоро бо тарзи дигар ба доираи васеи шахсон таъмин намояд.

19. Иттилооти хизматӣ ҳама гуна иттилооти дастраси умуминабуда  дар бораи Ҷамият ва коғазҳои қиматноки эмиссионии баровардаи ӯ ҳисоб меёбад, ки шахсони дорои онро  бинобар  вазъи хизматӣ, ӯҳдадориҳои меҳнатӣ ё шартномаҳои бо Ҷамият басташуда дар муқоиса бо дигар иштирокчиёни бозори коғазҳои қиматнок дар мавқеи афзалиятнок ҷой медиҳад.

20. Ба шахсони дорои иттилооти хизматӣ инҳо мансубанд:

- аъзои мақоми идоракунии Ҷамъият;

- аудиторони Ҷамият ё иштирокчии касбии бозори коғазҳои қиматнок, ки бо шартнома бо ин Ҷамият алоқаманд мебошад;

- хизматчиёни мақомоти давлатӣ, ки бинобар доштани ваколатҳои назоратӣ ва ваколатҳои дигар ба иттилооти мазкур дастрасӣ доранд.

21. Ҳамзамон зери мафҳуми аъзои мақоми идоракунии Ҷамият  шахсоне фаҳмида мешаванд, ки доимо ё муваққатан дар шахсони ҳуқуқии мазкур вазифаҳои вобаста ба иҷрои ӯҳдадориҳои ташкилию роҳбарӣ ё маъмурию хоҷагиро ишғол менамоянд, инчунин  аз рӯи ваколати махсус чунин ӯҳдадориҳоро иҷро мекунанд.

22. Шахсони воқеие, ки ба иттилооти хизматии ба корхонаҳо-Ҷамиятҳо мансуббуда роҳ дода шудаанд, инчунин аъзоёни оилаи онҳо метавонанд коғазҳои қиматноки ин Ҷамиятҳоро танҳо бо шарти бо худ нигоҳ доштани онҳо ба мӯҳлати на кам аз шаш моҳ харидорӣ намоянд.

22. Шахсоне, ки дорои иттилооти хизматӣ мебошанд, ҳуқуқ надоранд иттилооти хизматиро барои бастани аҳд ба шахсони сеюм маълум намоянд.